送林城山歸上饒
作者：宋蒲壽宬
朝代：宋

paragraphs: 平生喜誦城山句，一誦千回起狂慕。
夢魂夜夜峨眉巔，峨眉只在家西住。
照人樓蜃嘘青紅，落筆天虬走雲霧。
冥搜古髓生潤芳，坐演正聲入韶濩。
蘭宫璧水俱雋功，金馬玉堂豈迂歩。
何人爲呌閶闔雲，試使琅玕一披露。
男兒豈暇謀温飽，丹心要使輝青素。
水潮方仰昌黎韓，日邊又起長沙傅。
玉山萬仞髙岧嶤，叢玉琤琤悦朝暮。
嗟哉精衛愚復愚，海石悠悠力安措。
傍人齲齒看癡狂，持此癡狂向誰訴。
古來離别惟有酒，此别情酸酒如醋。
萍蓬萬里終有家，而今更把家爲路。